Ĩ na tä kua tä,
tomĩku tä wakala mumano nö,
sai õsimö ha Jesus a kai a hua sinomoti wi ĩ töpö kokamonö nö,
juteu pata töpö na ĩ töpö kili ipa salo,
lata wi ti lototoa soatamaköma.
Ti lototoa soatamaköma maaki,
Jesus a waloa soataikiso nö,
ĩ töpö lole ha a öpa soataköma.
A öpa soataiki nö,
‑Pö pi topapaloö!
‑ Jesus a kuuma.
Ĩ na a kuu soatalo nö,
a ami mömo soatama.
A lepuku mömo naio soatama.
Kama kai a hua sinomoti wi ĩ töpönö Jesus pata tä taa konanö nö,
töpö pi pewö mönaha apama.
‑Pö pi topapaloö!
‑ Jesus a kuu kõo nö,
‑Ipa hao anö sa simöa thapalö noai na,
ĩ na kamisanö makö simöa thama hö̃töa kule‑ a kuu nö,
ĩ töpö na kama hẽasi holasia soataiki nö,
‑Teusö a õsi kua tolele,
ĩ a tälöheö!
Ai tä na makö hapalo nö,
“Wa wanisala apati noai,
ĩ tä na Teusö a hĩso maa waikipasomaö!”
ĩ na makö kuu ha,
ĩ a wani wanisala apa noai,
ĩ tä na Teusö a hĩso maa waikipaso noai kitä.
Ĩ na tä kua tä,
“Wa wanisala apa noai,
ĩ tä na Teusö a hĩso soaleö!”
ĩ na makö kuu ha,
a wani wanisala apati noai,
ĩ tä na Teusö a hĩso soale kitä‑ ĩ na Jesus a kuuma.
Ĩ na tä kua tä,
Tomé anö Jesus a kai a hua sinomoti wi,
ĩ ai a maaki,
Jesus a kai a hua sinomoti wi ĩ töpö na Jesus a tapamo kõa tä,
ĩ tä,
ĩ töpö na Tomé a kuo naio pasio maama.
Kökö poakapaso noai ĩ ai a na,
‑Sísimu‑ töpö kuuto wi,
ĩ Tomé a.
Tomé a kuo naio maama kutenö,
‑Jesus sama kaikana taa konani kipiliö!
‑ Tomé a na töpö kuuma.
Töpö kuu ha,
‑Pili ami na söpala sa ösö uno tapaö,
ĩ sa tä uno höpöa totioö,
pili a lepuku na tä uno kua naine,
ĩ sa tä uno höpöa totio naioö,
ĩ na sa tä thama paio mi tä,
“Ĩ pitili ta waikiwöö!
Jesus a temöa konasoma ta o!”
ĩ na sa pi kuu mai kitä‑ Tomé a kuuma.
Waiha sami tomĩku tä wakala hasutaso noai ha,
sai a õsi na Tomé a,
Jesus a kai a hua sinomoti wi ĩ ai töpö pewö,
ĩ na töpö kui töpö kokamo tä,
lata wi ĩ ti lototoa kule maaki,
Jesus a waloiki nö,
ĩ töpö mötali na a öpa mötalia soataiki nö,
‑Pö pi topaikiö!
‑ a kuu solöma.
A kuu nö,
Tomé a na,
‑Hisa ha tä höpöaö!
Pili sa ami möö!
Wa poko tototalo nö,
pili sa lepuku höpöaö!
“Jesus a temö kõo maa noai kitä” a pi kuti ti!
“Jesus a temöa konaso noa” ĩ na wa pi kuu totio mi salo‑ Jesus a kuuma.
Jesus a kuu ha,
‑Ipa kaikana ai!
Ipa Kaikana Teusö ai!
‑ ĩ na Jesus a na ĩ na Tomé a kuuma.
Ĩ na a kuu ha,
‑Kawanö sa tapa manu kule,
“Jesus a temöa totia konaso noa” wa kuu ke.
Ai töpönö sa tapa tai mi ipö maaki,
“Jesus a temöa totia konasoma” töpö kuu wi,
ĩ töpö pi mönaha apa kitä‑ Jesus a kuuma.
Pi naka.
Jesus a kai a hua sinomoti wi ĩ töpö mamo tetela tä,
Jesus anö pe epii tä aipamatima.
Jesus anö pe epii tä aipamati noai,
hi tä waheta na sa tä pewö a wäsä maa ke.
Wani ipii sa ta wäsä päo ke.
‑Teusö anö a simöpalö nö,
a kaikanapalö noai,
ĩ Jesus a.
Teusö a hai ĩ pelupö a‑ ĩ na makö pi thama pia salo,
Jesus anö tä aipamati noai,
hi tä waheta na ĩ ai sa tä wäsä nö,
sa tä sãöka ke.
Ĩ na makö pi thamaö ha,
‑“Jesus a pitili” ĩ na makö pi kuu kuköma,
makö õsi palimipaso kitä‑ ĩ na sa kuu wi sa tä sãököpali ke.